kardosdrur/scandi-wiki huggingface dataset:
Sølvpotentil

Sølvpotentil (Potentilla argentea), ofte skrevet sølv-potentil, er en 15-30 cm høj urt, der vokser på tørre marker og bakker.

Beskrivelse 
Sølvpotentil er en flerårig urt med en nedliggende til opstigende vækst. Planten danner en grundstillet bladroset, som kan være mere eller mindre vintergrøn. Stænglerne er rødlige, men dækket af et gråt hårlag.

Bladene er spredstillede og 5-fingrede med ombøjet rand. Småbladene er dybt indskårne ved spidsen og ellers groft tandede. Oversiden er mørkegrøn og mere eller mindre tæt forsynet med grå hår, mens undersiden er hvidfiltet. Blomstringen sker i juni-august, hvor man finder blomsterne siddende samlet i løse, endestillede stande. De enkelte blomster er regelmæssige og 5-tallige med gule kronblade. Frugterne er nødder, som sidder fast på den tørre blomsterbund.

Rodnettet består af en kort, lodret rodstok, som bærer nogle få, kraftige og dybtgående hovedrødder.

Højde x bredde og årlig tilvækst: 0,30 x 0,45 m (30 x 45 cm/år).

Voksested 

Sølvpotentil er udbredt i Mellemøsten, Lilleasien, Kaukasus, Centralasien, Sibirien og Kina samt i det meste af Europa. I Danmark findes den almindeligt overalt. Den foretrækker et lysåbent voksested med en tør, veldrænet og kalkholdig jord med et lavt næringsindhold. Derfor træffes den på tørre marker, vejskråninger og bakker.

På Mens Alvaret på Öland findes arten sammen med bl.a. aksærenpris, blåhat, alm. brunelle, alm. kohvede, sandløg, slangehoved, svalerod, voldtimian, bakkenellike, dueskabiose, Festuca oelandica (en endemisk art af svingel, filtbladet kongelys, filtet soløje, gul rundbælg, gul snerre, harekløver, havemalurt, hvid stenurt, håret flitteraks, knoldet mjødurt, lammeøre, nikkende limurt, nikkende tidsel, smalbladet timian, soløjealant og ølandpurløg

Galleri

Kilder og henvisninger 

 Signe Frederiksen et al., Dansk flora, 2. udgave, Gyldendal 2012. .
 
 Arne og Anna-Lena Anderberg: Den virtuella floran, Naturhistoriska riksmuseet 

Tørketålende planter
Gule blomster
Flerårige urter
Potentil
Vedran Runje

Vedran Runje (født 10. februar 1976 i Sinj, Jugoslavien) er en tidligere kroatisk fodboldspiller, der spillede som målmand senest hos den franske Ligue 1-klub RC Lens. Han har i sin karriere spillet for Hajduk Split, Standard Liège, Olympique Marseille og Beşiktaş.

Landshold 
Runje nåede i sin tid som landsholdsspiller at spille 22 kampe for Kroatiens landshold, som han debuterede for den 15. november 2006 i en EM-kvalifikationskamp mod Polen. Han blev efterfølgende udtaget til den kroatiske trup til EM i 2008 i Schweiz og Østrig.

Eksterne henvisninger 
 Soccerbase.com spillerinfo 

Fodboldspillere fra Kroatien
Fodboldspillere fra Hajduk Split
Fodboldspillere fra Standard Liège
Fodboldspillere fra Olympique Marseille
Fodboldspillere fra Beşiktaş JK
Fodboldspillere fra RC Lens
Deltagere ved det europæiske mesterskab i fodbold 2008
Jean-François Domergue

Jean-François Domergue (født 23. juni 1957 i Bordeaux, Frankrig) er en tidligere fransk fodboldspiller, der som forsvarsspiller på det franske landshold var med til at vinde guld ved EM i 1984. Han nåede i alt at spille ni landskampe og score to mål

På klubplan var Domerque tilknyttet klubberne Girondins Bordeaux, Lille OSC, Olympique Lyon, Toulouse FC, Olympique Marseille og SM Caen.

Efter sit karrierestop blev Domergue træner og har stået i spiden for Le Havre AC og Montpellier HSC.

I dag er han sportsdirektør hos Montpeller.

Eksterne henvisninger 
 Spillerinfo

Fodboldspillere fra Frankrig
Fodboldspillere fra Girondins Bordeaux
Fodboldspillere fra Lille OSC
Fodboldspillere fra Olympique Lyon
Fodboldspillere fra Toulouse FC
Fodboldspillere fra Olympique Marseille
Fodboldspillere fra SM Caen
Fodboldtrænere fra Frankrig
Deltagere ved det europæiske mesterskab i fodbold 1984
Philippe Bergeroo

Philippe Bergeroo (født 13. januar 1954 i Ciboure, Frankrig) er en tidligere fransk fodboldspiller, der som målmand på det franske landshold var med til at vinde guld ved EM i 1984 og bronze to år efter ved VM i 1986. Han var dog primært inde omkring landsholdet som reserve og nåede kun at spille tre landskampe.

På klubplan var Bergeroo tilknyttet Girondins Bordeaux, Lille OSC samt Toulouse FC.

Efter sit karrierestop blev Bergeroo træner, og har blandt andet stået i spidsen for de traditionsklubberne Paris Saint-Germain og Rennes FC.

Eksterne henvisninger 
 Spillerinfo
 

Fodboldspillere fra Frankrig
Fodboldspillere fra Girondins Bordeaux
Fodboldspillere fra Lille OSC
Fodboldspillere fra Toulouse FC
Fodboldtrænere fra Frankrig
Fodboldtrænere fra Paris Saint-Germain Féminines
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986
Yvon Le Roux

Yvon Le Roux (født 19. marts 1960 i Plouvorn, Frankrig) er en tidligere fransk fodboldspiller, der som forsvarsspiller på det franske landshold var med til at vinde guld ved EM i 1984 og bronze to år efter ved VM i 1986. Han spillede i alt 28 landskampe og scorede ét mål.

Han var den spiller som tacklede Allan Simonsen i åbningskampen ved EM i 1984, som medførte at Allan Simonsen brækkede benet.

På klubplan var Le Roux tilknyttet Stade Brest, AS Monaco, FC Nantes, Olympique Marseille samt Paris Saint-Germain.

Eksterne henvisninger 
 Spillerinfo 

Fodboldspillere fra Frankrig
Fodboldspillere fra Stade Brest 29
Fodboldspillere fra AS Monaco FC
Fodboldspillere fra FC Nantes
Fodboldspillere fra Olympique Marseille
Fodboldspillere fra Paris Saint-Germain
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986
Parkstein

Parkstein er en købstad (markt) i Landkreis Neustadt an der Waldnaab i Regierungsbezirk Oberpfalz i den tyske delstat Bayern. Den er en del af Verwaltungsgemeinschaft Neustadt a.d.Waldnaab.

Geografi 
Parkstein ligger rundt om bjerget med samme navn, en basaltkegle af vulkansk oprindelse i Naturpark Oberpfälzer Wald.

Nabokommuner 
Nabokommuner er byen Weiden, byen Pressath, og kommunerne Schwarzenbach, Kirchendemenreuth og Altenstadt a.d.Waldnaab

Inddeling 
Kommunen består ud over hovedbyen Parkstein af disse landsbyer og bebyggelser: Frühlingshöhe, Grünthal, Hagen, Hammerles, Neumühle, Niederndorf, Pinzenhof, Polier, Scharlmühle, Schwand, Sogritz og Theile.

Kommunen Schwand blev indlemmet i 1972, og i 1978 blev kommunen Hammerles ligeledes en del af Parkstein.

Forskelligt 
 Tidligere lå på spidsen af basaltkeglen Burg Parkstein men den har siden 1756 været i forfald, og nu er kun grundmurene af det store anlæg, synlige.
 Bjerget blev af Delstaten Bayern i 2004 sat som nr. 20 på en liste over de 100 smukkeste steder i Bayern ("Schönsten Geotope Bayerns")
 Basaltkeglen er 24 mio. år gammel og består af nephelin-basalt med olivin-stænk, basalttuf og porcelænsjaspis.
 26. februar 1822 blev musikeren Franz-Josef Strauss, der var far til Richard Strauss, født i Parkstein.

Eksterne henvisninger 

 Luftfotos fra byen
 Verein für Mineralogie und Geologie Weiden
Dominique Rocheteau

Dominique Rocheteau (født 14. januar 1955 i Saintes, Frankrig) er en tidligere fransk fodboldspiller, der som angriber på det franske landshold var med til at vinde guld ved EM i 1984 og nå semifinalerne ved både VM i 1982 og VM i 1986. Han deltog også ved VM i 1978.

På klubplan spillede Rocheteau for klubberne AS Saint-Étienne, Paris Saint-Germain og Toulouse FC. Især hos de to førstnævnte var han i mange år en farlig angriber, og scorede henholdsvis 51 og 83 mål for holdene.

Eksterne henvisninger 
 Spillerinfo 

Fodboldspillere fra Frankrig
Fodboldspillere fra AS Saint-Étienne
Fodboldspillere fra Paris Saint-Germain
Fodboldspillere fra Toulouse FC
Deltagere ved verdensmesterskabet i fodbold 1978
Deltagere ved verdensmesterskabet i fodbold 1982
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986
Kirsten Olstrup Seeger

Kirsten Olstrup Seeger (3. juni 1944 i Charlottenlund – 12. september 2012 på Markusgård i Østermarie) var en dansk journalist og forfatter, DFF.

Kirsten Seeger var sproglig student fra Øregård Gymnasium, blev tresproglig korrespondent og ansat hos Branners Bibliofile Antikvariat. Hun blev dernæst uddannet cand.phil. i engelsk og var sproglærer på Bornholms Erhvervsskole i 35 år. To år efter hun gik på pension, blev hun ansat som journalist på Bornholms Tidende.

Seeger vakte opmærksomhed med en kronik i Politiken den 3. maj 2005 om forskellen på service i danske og britiske arkiver. DR fulgte sagen og citerede etablerede forskere for, at forholdene på Rigsarkivet var meget værre tidligere.

Kirsten Seeger samlede materiale til en bog om Alice Texel fra Birkelse, der i 1941 kom til Tyskland og i tysk militæruniform og gjorde flugten med fra øst mod vest. Seeger fik med besvær adgang til private lukkede arkiver og skrev bogen Friendly Fire (2008). I den beretter hun, hvad hun har kunnet finde af øjenvidneskildringer og generelle kilder om sin far, modstandsmanden Aage Helge Olstrup. . Han var engelsk spion og kom i klemme mellem de to engelske efterretningsvæsener, der virkede i Danmark under besættelsen. Han kom i "friendly fire" og blev stukket i to omgange; anden gang mens han sad i Vestre Fængsels tyske afdeling. 

Friendly Fire har inspireret Sven Holm til novellen Bersærk  i Fantastiske Fortællinger, DR, 2006. Den blev med to andre værker indstillet til Danske Banks litteraturpris 2011 som Midt i den blanke nat.

Kirsten Seeger døde af en uhelbredelig hjernesvulst. Hun efterlader sin mand Carsten Seeger, som hun blev gift med i 1966, og to børn.

Eksterne kilder og henvisninger 

Faglitterære forfattere fra Danmark
Journalister fra Danmark
Personer fra Charlottenlund
Personer fra Bornholm
Danskere i 1900-tallet
Danskere i 2000-tallet
Dansksprogede forfattere fra Danmark
Studenter fra Øregård Gymnasium
Nikon

Nikon Corporation (株式会社ニコン) er et multinationalt selskab med hovedkvarter i Tokyo, Japan. Nikon producerer kameraer og dertil hørende optikker, samt kikkerter, mikroskoper og måleinstrumenter.

Nikon blev grundlagt i 1917 som Nihon (Nippon); firmaet skiftede navn til Nikon Corporation efter sine Nikon-kameraer i 1988. Nikon er et selskab i Mitsubishi-gruppen.

Se også 
 List of Nikon compatible lenses with integrated autofocus-motor

Noter 

Elektronikvirksomheder fra Japan
Virksomheder i Tokyo
Mitsubishi
Pirk (Oberpfalz)

Pirk er en kommune i Landkreis Neustadt an der Waldnaab i Regierungsbezirk Oberpfalz i den tyske delstat Bayern. Den er en del af Verwaltungsgemeinschaft Schirmitz.

Geografi 
Pirk ligger i Planungsregion Oberpfalz-Nord.
 
Ud over Pirk ligger i kommunen landsbyerne: Engleshof, Enzenrieth, Au, Gleitsmühle, Hochdorf, Matzlesberg, Pirkerziegelhütte, Pirkmühle, Pischeldorf, Zeissau

Historie 
Byen er nævnt første gang i 1092. Pirk hørte fra 1349 til Landgrevskabet Leuchtenberg og var fra 1646 en del af Kurfyrstedømmet Bayern. Den nuværende kommune blev dannet i 1818.

Eksterne henvisninger
B11B

Back11Basics A/S (udtales back to basics) er et dansk firma, der leverer private label tyggegummi, mintpastiller, bolsjer og lignende til europæiske og amerikanske detailkæder. Hovedsædet er i Vejle, hvor administrationsafdelingen og udviklingsafdelingen findes og firmaet har ligeledes logistikcentre i Prag, Hamborg, Bremen, Hinckley, Doncaster, Rotterdam, Antwerpen, Herning, Macon Cedex og Chicago. Produktionen foregår eksternt.

Firmaet blev grundlagt i 2001 af Jesper Kolind og Peder Bærenholdt som et spin-off af Dandy Chewing Gum (nu Gumlink) og har været præget at hurtig vækst: I Børsens "gazelle"-konkurrence i 2007 blev vækstraten opgjort til 237%.

Kilder

Eksterne henvisninger 
 http://www.b11b.com – Firmaets hjemmeside

Etableret i 2001
Konfekturevirksomheder i Danmark
Meshuggah

Meshuggah er et teknisk dødsmetal-band, dannet 1987 i Umeå, Sverige. De er kendt for polyrytmer, primalskrig og deres egen opfundne stil, som man har valgt at kalde "djent".

Medlemmer 
 guitarist: Fredrik Thordendal
 guitarist: Mårten Hagström
 bassist: Dick Lövgren
 vokalist: Jens Kidman
 trommer: Tomas Haake

Albums 

 1989: Meshuggah
 1991: Contradictions Collapse
 1994: None
 1995: Selfcaged
 1995: Destroy Erase Improve
 1997: The True Human Design
 1998: Contradictions Collapse + None (reissue)
 1998: Chaosphere
 2001: Rare Trax
 2002: Nothing
 2004: I
 2005: Catch 33
 2006: Nothing (reissue)
 2008: obZen
 2010: Alive
 2012: Koloss
 2014: The Ophidian Trek (live)
 2014: I (special edition)
 2016: The Violent Sleep of Reason
 2022: Immutable

Metalgrupper fra Sverige
Dødsmetalgrupper
Musikgrupper fra 1987
Dansk Skolesløjds Forlag

Dansk Skolesløjds Forlag, DS-Forlag, er en selvejende institution grundlagt i 1976 af Dansk Sløjdlærerforening med sløjdkonsulent V.L. Rosenbech som ankermand med det formål at udgive publikationer, der kan fremme og udvikle Dansk Skolesløjd i pagt med tidernes pædagogiske målsætning.

Ved Dansk Skolesløjd forstås den sløjd, der bygger på de principper og de tanker, som blev fremsat af Aksel Mikkelsen, grundlæggeren af Dansk Sløjdlærerskole. Dansk Skolesløjd havde stået i modsætning til Askov Skolesløjd; men generationsskifte havde ført til, at de bagved liggende foreninger, Dansk Sløjdlærerforening og Sløjdforeningen af 1902 lå i forhandlinger om sammenlægning (hvilket blev til virkelighed i 1978). Dansk Sløjdlærerforening drev Dansk Sløjdlærerforenings Bogsalg, der stod i gæld til sløjdskoleforstander G.F. Krog Clausen, der af private midler (32.000 kr.) havde finansieret udgivelsen af 3. udgave af Lærebog i Dansk Skolesløjd, hvoraf restoplaget var overdraget til Dansk Sløjdlærerforenings Bogsalg, som også modtog midler fra Krog Clausens legat til fremme af Dansk Skolesløjd. G.F. Krog Clausen, der døde i 1949, ville have vendt sig i sin grav, hvis han havde erfaret, at hans økonomiske midler skulle sammenblandes med Askov-sløjden, som han opponerede stærkt imod. Mindet om Krog Clausen og hans synspunkter måtte nødvendigvis føre til, at bogsalget blev udskilt fra Dansk Sløjdlærerforening inden sammenlægningen, og Aksel Mikkelsen vil også være tilfreds med, at en sammenblanding kunne undgås. Ved udskillelsen blev Dansk Sløjdlærerforenings Bogsalg videreført i den selvejende institution Dansk Skolesløjds Forlag.

Flere årtier efter foreningssammenlægningen og forlagets udskillelse må man konstatere, at de unge sløjdlærere ikke husker fortidens skærmydsler, eller rettere sagt: aldrig har hørt om dem, så fremtidens udgivelser fra forlaget, der er Danmarks største sløjdforlag, vil være af almen sløjdpædagogisk art, og de vil ikke afspejle fortiden; men fortiden kan dog stadigvæk (2009) spores i restoplag og historiske udgivelser. Lad os håbe, at sløjdpionererne i deres himmel kan leve med evolutionens forandringer. 

Forlagets øverste myndighed er repræsentantskabet, og fire medlemmer heraf udgør bestyrelsen.

Formænd 
 1976-1995 V.L. Rosenbech, overlærer, sløjdkonsulent, Århus
 1995-2003 Jens Rørby, seminarielektor i Silkeborg (Th. Langs Seminarium)
 2003-2009 Jørgen Mogensen, fagkonsulent, overlærer, Dianalund
 2009-2014 Henning Birk Andersen, folkeskolelærer, tidl. seminarielærer i sløjd, Næstved
 2014-2015 Søren Vælds, pens. overlærer, Varde
 2015- Kent Bjørnholt, pens. overlærer, Silkeborg

Henvisninger 
 Dansk Skolesløjds Forlag 
 Dansk Skolesløjd 1976, nr. 2, side 42 f. (Vedtægter for den selvejende institution DSF).

Sløjd
Skolesløjds Forlag
Etableret i 1976
Jean Tigana

Jean Amadou Tigana (født 23. juni 1955 i Bamako, Mali) er en malisk født tidligere fransk fodboldspiller og træner, der som central midtbanespiller på det franske landshold var med til at vinde guld ved EM i 1984 og nå semifinalerne ved både VM i 1982 og VM i 1986. Han er (pr. september 2010) træner for Girondins Bordeaux

På klubplan spillede Tigana for klubberne Sporting Toulun Var, Olympique Lyon, Girondins Bordeaux og Olympique Marseille. Hans præstationer skaffede ham et omdømme som en af sin generations bedste franske spillere

Efter sit karrierestop kastede Tigana sig over trænergerningen. Efter at have stået i spidsen for sin gamle klub Olympique Lyon og en anden fransk klub, AS Monaco, har Tigana desuden haft ansvaret for engelske Fulham F.C. samt Beşiktaş i Tyrkiet. Pr september 2010 er han ansvarhavende i Girondins Bordeaux.

Eksterne henvisninger 

 Spillerinfo

Fodboldspillere fra Frankrig
Fodboldspillere fra Olympique Lyon
Fodboldspillere fra Girondins Bordeaux
Fodboldspillere fra Olympique Marseille
Fodboldtrænere fra Frankrig
Deltagere ved verdensmesterskabet i fodbold 1982
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986
Pleystein

Pleystein er en by i Landkreis Neustadt an der Waldnaab i Regierungsbezirk Oberpfalz i den tyske delstat Bayern. Den er hjemsted for Verwaltungsgemeinschaft Pleystein.

Historie 
Byen nævnes føerste gang i 1242, men der var allerede en borg på kvartsklippen midt i byen. I anden halvdel af det 13. århundrede kom Pleystein under Landgrevskabet Leuchtenberg.

I 1800-tallet var byen tre gange ramt af omfattende brande.

Natur 
 Den 38 m høje Rosakvartsklippe er på listen af de 100 smukkeste steder i Bayern.

Eksterne henvisninger 

 Luftfotos af byen
Kars

Kars (armensk: Ղարս eller Կարս, kurdisk: Qers, aserbajdsjansk: Qars) er en by i det nordøstlige Tyrkiet og er hovedby i provinsen med samme navn. Kars ligger i 1.700 meters højde over havet og har med omkring  indbyggere. Byen har en over tusind år gammel historie og er præget af sin beliggenhed ved grænsen til Armenien og tidligere Sovjetunionen. Byen havde en stor armensk befolkning frem til folkemordet på armenerne under 1. verdenskrig.

Galleri

Eksterne henvisninger 

Byer i Tyrkiet
Nanotermit

Nanotermit er en pyroteknisk stofsammensætning af metal-oxid og ultra-fintkornet metalpulver. Når de to indholdsstoffer bringes til kemisk reaktion udledes en meget stor energimasse hvilket fører til ekspansion samt kraftig varmeudvikling.

Termit har evnen til at smelte/skære i beton, stål og andre metaller. Nano-termit har større forbrændigshastighed end traditionel termit og kan tillige bruges som sprængstof, om end kun delvist da forbrændingshastigheden kun er 1 000 m/s hvor normalt sprængstof ligger på 2 500 -4 000 m/s..

Ordet nano indikerer at stofferne forekommer i meget små (sub-mikroskopiske) partikelstørrelser.

Kontrovers omkring nanotermit

Nanotermit og dets forbrændingsprodukter er tilsyneladende blevet påvist i indsamlet støv fra omkring Ground Zero efter  terrorangrebet den 11. september 2001, og udgivet i en rapport af blandt andre den danske pensionerede lektor i kemi Niels Harrit. Det er derfor blevet hævdet at netop nanotermit er den afgørende årsag til bygningskollapset  af World Trade Center.

På modsatte side af kontroversen står tilhængere af NIST's officielle rapport over hændelsen.

Niels Harrits påståede fund af nanotermit er blevet efterprøvet i en rapport af Dr. James R. Millette, som konkluderede, at det, Niels Harrit et al havde fundet, ikke var nanotermit, men derimod grundmaling, formentlig brugt som rustbeskyttelse af stålelementerne i World Trade Center-bygningerne. 

Der er desuden en række andre problemer med Niels Harrits rapport, både omkring metodikken og konklusionen samt fagfællebedømmelsen af rapporten.

Referencer

Eksterne henvisninger
 Combustion Performance of Metastable Intermolecular Composites (MIC) Bockmon, B | Son, S F | Asay, B W | Busse, J R | Mang, J T | Peterson, P D | Pantoya, M.  38th JANNAF Combustion Subcommittee Meeting; 01 Apr. 2002. pp. 613-624. 2002
 Kritik af den officielle konklusion på YouYube.com (engelsk)

Videnskab.dk, Om fundet af nanotermit i støv fra 9/11

Sprængstoffer
Herofon

Herofon var et varemærke for radioer lavet af Hede Nielsens fabrikker i Horsens.

I 1928 gik Ove Hede-Nielsen i gang med at fremstille radioapparater under navnet Herofon.

Senere gik Hede-Nielsen fabrikkerne i gang med radio og TV under navnet Arena.

Eksterne kilder/henvisninger
www.radiomuseum.org
Radiomodtagere
Elektronikmærker
Patrick Moore

Sir Alfred Patrick Caldwell-Moore, kendt som Patrick Moore (født 4. marts 1923, død 9. december 2012) var en engelsk amatørastronom, der havde opnået en prominent status i Storbritannien inden for astronomi som forsker, forfatter samt radio- og tv-kommentator om denne videnskab. Han skrev over 70 bøger og var vært i BBC-programmet The Sky at Night, der har været vist uafbrudt med Moore som vært siden 1957.

De såkaldte "flyvende tallerkener" tog Patrick Moore allerede på et tidligt tidspunkt afstand fra. Mindre kendt er det, at han i sine yngre dage også var kendt for at lave practical jokes, og som sådan formodes at være en af ophavsmændene til bogen Rumskib fra en fremmed planet med den fiktive Cedric Allingham angivet som forfatter – en beretning om mødet med en landet Mars-mand. Sir Patrick afviste dog altid at kommentere denne sag.

Den berømte excentriker var arbejdsom og aktiv i en høj alder og beholdt sin flegmatiske og humoristiske sans op i årene, og som han udtrykte det: ”Jeg gør som Mark Twain. Får min daglige avis og slår op på nekrologerne. Og hvis jeg ikke er nævnt, så fortsætter jeg bare som vanligt.”

Referencer

Eksterne henvisninger 

 

Astronomer fra Storbritannien
Tv-værter fra Storbritannien
Gordon Gekko

Gordon Gekko er en fiktiv karakter fra filmen Wall Street (1987) og efterfølgeren Wall Street: Money Never Sleeps (2010). Han bliver portrætteret af Michael Douglas, der modtog en Oscar-statuette for sin præstation. Gordon Gekko er den ultimative skildring af grådigheden og individualisme. I filmen siger han blandt andet: "Greed is good, greed is right" og "money never sleeps". Selvom Gordon Gekko er skabt som en antihelt af filminstruktøren Oliver Stone, er han endt som et forbillede for mange unge børsmæglere. Gekkos kendetegn er en skjorte med hvid kontrastflip, røde seler og tilbagestrået hår.

Filmfigurer
KOMBIT

KOMBIT A/S er en dansk it-projektorganisation, som er 100 % ejet af KL. KOMBIT er et non-profit-selskab, der har til formål er at samle kommunernes it-kompetencer, at skabe større indkøbskraft blandt kommunerne for at hindre monopoler og overpriser samt at styrke konkurrencen på det kommunale it-marked.

Det sker ved at konkurrenceudsætte kommunale it-løsninger. KOMBIT udvikler ikke selv løsningerne, men projektleder udbud, udvikling og forvaltning.

KOMBITs står for Udbudsplanen for monopolområderne, som frigør kommunerne fra KMD's monopol på it-løsninger på bl.a. kontanthjælp, sygedagpenge og sagsoverblik/partskontakt. Planen vil også skabe konkurrence på de tværgående støttesystemer, der skaber it-sammenhæng. Desuden er KOMBIT bl.a. involveret i det fællesoffentlige Adgang til Grunddata-program og står bag løsninger til Fælleskommunal Ledelsesinformation (FLIS), Udsatte Børn og Unge (DUBU), indberetning af syge- og barselsdagpenge (NemRefusion) og bygge- og miljøansøgninger (Byg og Miljø). KOMBIT står også for Aula-projektet, der kommer til at afløse folkeskolernes brug af SkoleIntra.

KOMBIT blev dannet den 20. maj 2009 på basis af det daværende Kommune Holding A/S. Kommune Holding A/S var ejet af KL og ejede indtil foråret 2009 KMD og Kommuneinformation, der begge blev solgt til private investorer. 

KOMBIT har til huse på Islands Brygge. Selskabets direktør er Kristian Vengsgaard. Selskabets bestyrelse består af fem borgmestre og tre medarbejderrepræsentanter.

Eksterne henvisninger 
KOMBIT's hjemmeside

It-virksomheder i Danmark
KL
Pressath

Pressath er en by i Landkreis Neustadt an der Waldnaab i Regierungsbezirk Oberpfalz i den tyske delstat Bayern. Den er hjemsted for Verwaltungsgemeinschaft Pressath.

Geografi 
Pressath ligger i Region Oberpfalz-Nord.
 
I kommunen ligger ud over Pressath, landsbyerne Dießfurt, Hessenreuth og Riggau.

Eksterne henvisninger 

 Luftfotos af byen